Kulħadd jisma' dak li jġib miegħu meta jmur kunċert tremend bħal dan, u jien smajt l-aktar lil Vinicio Capossera – imma dan dettall personali mhux kumment fuq il-mużika, għax jien fil-mużika ma nifhimx. Fl-aħħar mill-aħħar, l-iktar li tisma' huwa lill-Brikkuni. It-timbru inimitabbli tal-Brikkuni minkejja li dawn tal-bieraħ ma kinux il-Brikkuni tagħna… F'Għaram tisma' l-iżvilupp tal-Brikkuni fuq medda ta' disa' snin, it-traġitt imprevedibbli tal-grupp, u speċjalment ta' Mario, l-uniku wieħed li fadal minn tal-bidu, imma li fih, b'xi mod, donnha tinġabar il-ħila u l-esperjenza kollha tiegħu u tal-kollettiv. Tinġabar dixxiplina kreattiva, sa ċertu punt splussiva, imma li ilha tinħema bil-mod mill-bidu nett. Dejjem ħassejt li dak li jagħtu l-Brikkuni huwa speċjali fil-kuntest tagħna għax huwa mnebbaħ, fost l-oħrajn, mill-aħjar mużika u lirika Taljana u kontinentali. Imma dan aktarx ngħidu għax nisma' din it-tip ta' mużika jien. Sfidaw 'il kulħadd il-Brikkuni t'Għaram, sfida ferm ikbar mill-isfidi li jidħol għalihom bir-ras, Mario. Sfidaw l-udjenza diġà wiesgħa ħafna tagħhom. Sfidaw il-konvenzjonijiet u l-limiti tal-Manoel. Sfidaw it-tradizzjoni li bnew, b'ħafna ħila u sagrifiċċji, fuq medda ta' snin. Sfidaw lilna, vilment. Imma sfidaw l-aktar lilhom infushom. Fil-kuntest artistiku Malti, jien ħassejt li mxew sat-tarf, sat-tarf nett, u issa, f"ħajjetalla, wessgħu l-art li fuqha nistgħu nterrqu, nittarrfu anki aħna. Ma ridtx nikteb ilbieraħ, wara l-kunċert. Biex l-esperjenza tilħaq toqgħod. Biex id-dwal eżistenzjali ta' Jimmy Grima jilħqu jintfew, anki ġo fija. Biex il-kimika tilħaq tinfirex fil-vini u l-arterji kollha u toqgħod bi kwietha. U minflok inħossni mlebleb aktar. Fejn hu d-Detox?